अल स्टार्स फाइनलमा
भारतका पूर्व यू–१९ कप्तान उन्मुक्त चन्दले अर्धशतक बनाएपछि डालास अल स्टार्स यूएस ओपन ट्वान्टी–२० क्रिकेट प्रतियोगिताको फाइनलमा पुगेको छ । नेपालीको स्वामित्वमा रहेको अल स्टार्सले सोमबार राति अमेरिकाको फ्लोरिडामा स्याम्प आर्मीलाई ६५ रनले हरायो ।
काठमाडौँ — भारतका पूर्व यू–१९ कप्तान उन्मुक्त चन्दले अर्धशतक बनाएपछि डालास अल स्टार्स यूएस ओपन ट्वान्टी–२० क्रिकेट प्रतियोगिताको फाइनलमा पुगेको छ । नेपालीको स्वामित्वमा रहेको अल स्टार्सले सोमबार राति अमेरिकाको फ्लोरिडामा स्याम्प आर्मीलाई ६५ रनले हरायो ।चन्दले ५३ बलमा ५८ रन बनाएपछि टस हारेर ब्याटिङमा आएको अल स्टार्सले निर्धारित २० ओभरमा ४ विकेट गुमाई १ सय ४१ रन बनायो । उनले ३ चौका र १ छक्का प्रहार गरे । अर्का ओपनर एडम रोसिङ्टनले १७ बलमा ३ चौका र २ छक्का प्रहार गर्दै २९ रन जोडे । सुजिथ गोवाडा ११, एरोन जोन्स २६ रनमा आउट भए भने एस्ली नर्स १० रनमा अविजित रहे । आर्मीका निसर्ग पटेलले ३ र रोहन मुस्ताफाले १ विकेट लिए ।जवाफमा आएको आर्मी १४.५ ओभरमा ७६ रनमै अलआउट भयो । एन्ड्रिज गाउजले २५ रन बनाउनुबाहेक अन्यले दोहोरो स्कोर बनाउन सकेनन् । प्लेयर अफ द म्याच ज्याक लिन्टोट भए । उनले ४ ओभरमा १० रनमात्र खर्चेर ४ विकेट लिए । समर स्प्रिन्जर र नर्सले २–२ विकेट लिए । अल स्टार्सले स्टालियन एक्ससँग फाइनल खेल्नेछ ।